
БэнэкIэ хуит
Махуэр Польшэм кIуэну пIэрэ?
Иджыблагъэ Грознэ къалэм щекIуэкIащ алыдж-урым бэнэкIэмкIэ Урысей Федерацэм и чемпионат. Абы хэтащ Къэбэрдей-Балъкъэрым щыщ бэнакIуэ Махуэ Билал. Дагъыстэным и командэ къыхэхам дэщIыгъуу ди спортсменым зыкъыщигъэлъэгъуэн хуеят бэнэкIэ хуитымкIи къэралым и чемпионат екIуэкIам, арщхьэкIэ судьяхэм я лэжьэкIэм арэзы къимыщIауэ зэхьэзэхуэм къыхэкIыжащ.
Шэшэным щыIа къэралпсо чемпионатым жэз медалыр къыщихьащ Махуэ Билал. Финал ныкъуэ зэIущIэм Кемеровэ областым щыщ Щур Виталий къыхигъэщIа ди лъэпкъэгъур фи-нал цIыкIум 8:4-уэ щефIэкIащ Мордовием къикIа Паршин Василий.
Чемпионат нэужьым журналистхэм яIущIа Махуэм жиIащ Рио-де-Жанейрэ щекIуэкIыну Олимп Джэгухэм ар хэтынрэ хэмытынрэ иджыри зэрызэхэмыкIар.
Апхуэдэу бэнакIуэм хъыбар яригъэщIащ Польшэм щекIуэкIыну бэнэкIэ хуитымкIэ дунейпсо зэхьэзэхуэм хэтыну зэримурадыр. «Иджыпсту псом я щхьэр Олимпиадэм хуэфащэу хьэзыру сыщытынырщ. Абы иджыри зы зэхьэзэхуэ гуэр сэбэп хуэхъунумэ, сыкIуэнущ. Олимп Джэгухэм сыхэтын щхьэкIэ екIуэкIыну бэнэныгъэхэм си дежкIэ дяпэкIэщ щыщIидзэр», — жиIащ Махуэ Билал.
Ди лъэпкъэгъум къыхигъэщащ алыдж-урым бэнэкIэмкIэ къэралпсо чемпионатым хэта и хьэрхуэ- рэгъухэм зыгъэхьэзырыкIэ нэгъэса яIэу зэхьэзэхуэм къызэрыкIуар.
КъищынэмыщIауэ, Грознэ щыIа чемпионатым жэз медалхэр къыщахьащ ди лъахэгъухэу килограмм 97-рэ зи хьэлъагъ Магомедов Къантемыр, Локьяев Жамболэт (кг 59-рэ), Хьэкъул Азэмэт (кг 80), Къуэдзокъуэ Сосрыкъуэ (кг 85-рэ) сымэ.
Кикбоксинг
Къыпэлъэщын яхэтакъым
Ульяновск къалэм щекIуэкIащ кикбоксингым и фулл-контакт лIэужьыгъуэмкIэ Урысейм и зэхьэзэхуэ-рэ чемпионатрэ. Абы ирихьэлIащ ди къэралым и щIыналъэ псоми икIа спортсмен 900-м щIигъу.
Къэбэрдей-Балъкъэрым КикбоксингымкIэ и федерацэм и гъэсэнхэм зэфIэкI хъарзынэхэр къагъэлъэгъуащ. Килограмм 57-м нэблагъэ зи хьэлъагъхэм я зэпэщIэтыныгъэм чемпион щыхъуащ Борсэ Астемыр. Ар ягъасэ ДыщэкI Аслъэнбэчрэ Сихъу Къазбэчрэ. Килограмм 86-м щыщхэм я деж ещанэ увыпIэр щиубы- дащ Бахъсэн Рэмэзан. Тренерыр Къудей Алимщ.
Зи цIэ къитIуа спортсменитIми спортымкIэ мастерым и мардэрхэр ягъэзэщIащ. Борсэ Астемыр Iэмал къыхукъуэкIащ жэпуэгъуэм Тыркум щекIуэкIыну Европэм и чемпионатым Урысей Федерацэм и командэ къы- хэхам хэту зыкъыщигъэлъэгъуэну.
ЩIалэщIэхэм ящыщу къэралым пашэныгъэр къыщы-хьынымкIэ зэхьэзэхуэм жэз медалыр къыщылъысащ БецIыкIу Хьэзрэт и гъэсэн, килограмм 42-рэ зи хьэлъагъ Шэджэм Ахьмэд.
Шахматхэр
Быф Анатолэ ядоIэпыкъу
Иджыблагъэ иухащ шахматхэмкIэ сабий унэхэмрэ интернатхэмрэ я урысей-псо зэхьэзэхуэр. Ар ири-гъэкIуэкIащ къэралым ШахматхэмкIэ и федерацэм. Къэбэрдей-Балъкъэрымрэ Къэрэшей-Шэрджэсымрэ къабгъэдэкIыу Сочэ къалэм щекIуэкIа кIэух зэхьэзэхуэхэм кIуащ щIыналъэхэм щынэхъыфIа командэхэр.
Ар Бабугент къуажэм дэт кадет школым и гъэсэнхэмрэ Къэрэшей-Шэрджэсым щыIэ Сабий унэм щапI цIыкIухэмрэщ. КомандитIыр урысейпсо зэхьэзэхуэм кIуэнымкIэ щIэгъэкъуэн яхуэхъуащ Урысей Федерацэм и Къэрал Думэм и депутат Быф Анато-лэ.
Сочэ къалэ дэт «Жемчу-жина» гранд хьэщIэщым щызэхьэзэхуащ сабий командэ 22-рэ. Зэпеуэм, мардэхэм япкъ иткIэ, гуп къэс шахматисту плIы хэтт, зы хъыджэбз цIыкIу нэхъ мыхъуми ягъусэу.
Швейцар щIыкIэм тету махуэ къэс екIуэкIа зэIущIэхэм къищынэмыщIауэ, сабийхэр нэгузыужь программэхэми хэтащ. Махуэ къэмынэу ахэр яшащ я нэгу зыщрагъэужьын IуэхущIапIэхэм, джэгу гъэщIэгъуэнхэм хэтащ. А псом къыдэкIуэу, ныбжьыщIэ цIыкIухэр Красная Полянэм щыIащ, Хэку зауэшхуэм и лIыхъужьхэм я фэеплъу Дыгъэмыс къыщызэIуаха монументым еплъащ.
Социальнэ зыужьыныгъэмкIэ мыпхуэдэ зэхьэзэхуэхэм мыхьэнэшхуэ зэраIэм тепсэлъыхьу Быф Анатолэ жиIащ: «Илъэс куэд щIауэ дэ хэлъхьэны- гъэ худощI щхьэзакъуэ бэнэныгъэ, гуп спорт лIэужьыгъуэхэм къищынэмыщIауэ, акъылым зезы-гъэужь спорт лIэужьыгъуэхэми, псом япэрауэ, шахматхэм. НыбжьыщIэхэм, псом хуэмыдэу, сабий зеиншэхэм, къагуры-гъэIуэн хуейщ акъылыфIагъкIэ щIыналъэр нэхъыфIхэм зэрыпхухэшэнур. Си фIэщ мэхъу шахматхэмкIэ сытым дежи ирагъэкIуэкI зыгъэсэныгъэхэм я фIыгъэкIэ сабийхэм зыужьыныгъэ зэрагъуэтынур, республикэм и пщIэр абыхэм зэраIэтынур».
Дзюдо
Хьэбэчырым и ехъулIэныгъэ
Анапэ къалэм и «Витязь» спорт комплексым щекIуэкIащ Урысей Федерацэм Къэрал кIуэцI Iуэху-хэмкIэ и министерствэм дзюдомкIэ и чемпионат. Абы хэтащ ди къэралым и щIыналъэ 62-м икIа спортсмен 375-рэ.
Урысей Федерацэм и командэ къыхэхам хэту зэхьэзэхуэм щыIащ Къэбэрдей-Балъкъэрым и дзюдоистхэри. Апхуэдэу зи хьэлъагъыр килограмм 81-м нэблагъэхэм я гупым щыбэна Хьэбэчыр Мурат финал зэIущIэм хухаха зэманыр и кIэм нэмысу хигъэщIащ Осетие Ищхъэрэ-Аланием щыщ Семёнов Вячеслав икIи дыщэ медалыр зыIэригъэхьащ.
Килограмми 100-м нэблагъэхэм я деж дыжьын медалыр къыщихьащ Занкишиев Къазбэч. ХьэпцIэ Артур, килограмми 100-м щIигъур, ещанэ хъуащ.
КъищынэмыщIауэ, Къэбэрдей-Балъкъэрым и дзюдоистхэм фIы дыдэу зыкъыщагъэлъэгъуащ Новочеркасск щекIуэкIа мастер-зэхьэзэхуэми. Спортым и мастер Недвигин Геннадий и фэеплъу ирагъэкIуэкIа «А» классымкIэ урысейпсо зэпеуэм хэтащ къэралым и хэгъуэгу 15-м щыщ спортсмени 170-рэ. Абы ди щIалэхэм медаль зэмылIэужьыгъуищ къыщахьащ.
Зи хьэлъагъыр килог- рамм 61-м нэблагъэхэм я зэпэщIэтыныгъэм дыжьын медалыр къыщихьащ Краснодар крайм и дзюдоист Пупыгин Владимир финал зэIущIэм къыхигъэщIа Джолабов Къайсын. Килограмм 81-рэ хъу Щоджэн Ислъамрэ килограмми 100-м нэблагъэ Къущхьэ Ибрэхьимрэ жэз медалхэр къалъысащ.
Мадрид къыщыхожаныкI
Испанием и къалащхьэ Мадрид иджыблагъэ щекIуэкIащ дзюдомкIэ Европэм и зэхьэзэхуэ зэIуха. Абы хэтащ Къэбэрдей-Балъкъэрым и спортсмен цIэрыIуэ Джэданэ Алим.
Килограмм 73-рэ зи хьэлъагъхэм я гупым щыбэна ди лъэпкъэгъум зэкIэлъхьэужьу хигъэщIащ 2014 гъэм Европэм и Кубокыр къэзыхьа Азербайджаным щыщ Агаев Самир, нэмыцэ дзюдоист Барвиг Роберт, Голландием къикIа Вестенд Ван Сэм. Финал зэIущIэм ар IущIащ Адыгейм щыщ ЩауэцIыкIу Рустам. Ди къуэш республикэм и спортсменыр а зэIущIэм щынэхъ лъэщу къыщыщIэкIащ икIи Джэданэм къылъысар дыжьын медалырщ.
Каратэ
Медаль зэмылIэужьыгъуих
Мэхъэчкъалэ щекIуэкIащ киокусинкай-каратэмкIэ Кавказ Ищхъэрэ федеральнэ щIыналъэм и зэхьэзэхуэрэ чемпионатрэ. Абы хэтащ Къэбэрдей-Балъкъэрым и командэ къыхэхари.
Ди каратист ныбжьыщIэхэм мазитIым нэблагъэкIэ зыгъэсэныгъэ жыджэрхэр щрагъэкIуэкIащ зыхуэныкъуэ Iэмэпсымэ псомкIи къызэгъэпэща Къэбэрдей-Балъкъэр къэрал университетым каратэмкIэ секцэм и базэм. Тренер-егъэджакIуэхэу Унэжхэ Рустамрэ Артуррэ, Iэпщэ Анзор сымэ я нэIэ щIэту щIалэщIэхэм я физическэ зэфIэкIхэм хагъэхъуащ, техникэ-тактикэ гъэсэныгъэмрэ зэIущIэ зэрегъэкIуэкIыпхъэмрэ ирагъэфIэкIуащ.
Ди республикэм и спорт-сменхэм Дагъыстэным медаль зэмылIэужьыгъуих къыздрашащ. Зи ныбжьыр илъэс 12-13 хъухэм я гупым ещанэ щыхъуащ япэ зэIущIитIыр нокауткIэ къэзыхьа килограмм 35-рэ зи хьэлъагъ ХьэпэлъэщI Темболэтрэ апхуэдэ дыдэу япэ зэпэщIэтыныгъэм щытекIуа килограмм 60-м нэблагъэ зи хьэлъагъ Абазэ Къамболэтрэ. Алътуд Анзор къылъысар жэз медалырщ.
Зи ныбжьыр илъэс 14-15 хъухэм я зэхьэзэхуэм дыщэ медалыр къищихьащ килограмм 60 хъу Настуев Ис-лъам. Жэзыр къылъысащ Шаваев Сулеймэн (кг 50-м нэблагъэ). Илъэс 16-17 ныбжьым ит хъыджэбз цIыкIухэм я зэпэщIэтыныгъэм дыжьын медалыр щызыIэригъэхьащ килограмм 55-рэ зи хьэлъагъ Ахьмэд Татьянэ.
Зэхьэзэхуэм щытекIуахэмрэ къыщыхэжаныкIахэмрэ дипломхэр, медалхэр, саугъэтхэр иратащ.
Бокс
Тен Артур япэ йощ
СССР-м спортымкIэ и мастер, Урысей Федерацэмрэ Абхъаз Республикэмрэ щIыхь зиIэ я тренер Чирикбэ Роман и фэеплъу Гагры къалэм щекIуэкIащ боксымкIэ етIуанэ дунейпсо зэхьэзэхуэ.
ЗэIущIэхэр щызэхэта «Энергетик» пансионатым къыщызэхуэсат боксёр ныбжьыщIи 100-м щIигъу. Абыхэм яхэтащ Къэбэрдей-Балъкъэрым и спортсменхэри.
Зэхьэзэхуэм фIы дыдэу зыкъыщагъэлъэгъуащ тренерхэу Соблыр Азэмэтрэ Мельянов Борисрэ я гъэсэнхэм. Зи хьэлъагъыр килограмм 56-м нэблагъэхэм я гупым къыщыпэлъэщын къыхэкIакъым Тен Артур — абы дыщэ медалыр зыIэригъэхьащ. КъищынэмыщIауэ, щызэуа хьэлъагъхэм дыжьын ме-далхэр къыщахьащ Аджырэ Маирбэчрэ Ольмезов Рэмэзанрэ.
Зэзауэ зэхэт
«Аллигатор»-м къыпэщIохуэ
«PLAZZA» клубым иджыблагъэ щекIуэкIащ зэзауэ зэхэтхэмкIэ зэхьэзэхуэ. Ар къызэрагъэпэщащ «Аллигатор», «PLAZZA» спорт клубхэм.
Налшык и «Аллигатор» клубым хэтхэм къапэщIэ-тащ Мэзкуу, Владикавказ, Ставрополь, Невинно-мысск къалэхэм, Ингуш, Дагъыстэн республикэхэм къикIа спортсменхэр. Ди щIалэхэм ящыщ куэдым я дежкIэ иджырей зэIущIэхэр ММА-м хэту япэу ирагъэкIуэкIыу арат. Абы къыдэкIуэуи, къыхэгъэщыпхъэщ щIалэу щытми, Iэзагъышхуэ ябгъэдэлъу ахэр къызэрыщIэкIар.
Япэ дыдэ зэIущIэм зэманыр имыух щIыкIэ текIуэныгъэр къыщыпхьыныр фIыкъэ-тIэ? «Аллигатор»-хэм я хьэрхуэрэгъухэр я пIэм кърагъэкIакъым. Ди щIалэхэм ящыщу зы закъуэщ къыхагъэщIар. ЗэIущIэм и ещанэ раундым абы техническэ нокауткIэ къефIэкIащ Дагъыстэным къикIар. Адрейхэм фIы дыдэу зыкъагъэлъэгъуащ икIи дэтхэнэ зыми зэIущIэм хухаха зэманым и кIэм нэмысу и хьэрхуэрэгъухэр хигъэщIащ. Ахэр Къэрэшей Ахьмэд, Теувэжыкъуэ Аскэрбий, Урыс Замудин, КIуантIэ Алимбэч, ХьэкIашэ Къантемыр, Пащтыкъ Ислъам, Елбэн Данил сымэщ.
«Аллигатор»-хэм къищынэмыщIауэ, ди щIалэхэм ящыщу текIуэныгъэхэр къахьащ «Бастион» спорт клубым хэт Хуболов Русланрэ «Единство» спорт клубым и гъэсэн ГъукIэ Альбертрэ.
Альпинизм
Европэм и къурш нэхъ лъагэм
Iуащхьэмахуэ лъапэ щекIуэкIащ «Эльбрусиадэ-2016» зыфIаща Европэм и къурш нэхъ лъагэ дыдэм дэкIыным теухуа фестиваль. Ар къызэрагъэпэщащ Урысеймрэ Къэбэрдей-Балъкъэрымрэ альпиниз-мэмкIэ я федерацэхэм, СпортымкIэ министерствэхэм, Iуащхьэмахуэ щIыналъэм и администрацэм.
Урысейм и махуэм хуэгъэпса зэхыхьэм кърихьэлIащ Совет Союзым хэта къэралыгъуэхэм къикIа альпинистхэри. Iуащхьэмахуэ гупышхуэу дэкIыныр — ар тхыдэм и зы Iыхьэщ. Инструкторхэмрэ тренерхэмрэ я нэIэ щIэту бгым япэ дэкIхэр лъа-гапIэм нэсым и мызакъуэу, нэхъыжьхэм ябгъэдэлъ Iэзагъыр зэхалъхьэн хуейщ. «Эльбрусиадэ-2016»-р альпинизмэм и хабзэхэр къэIэтыжыным хуэунэтIа япэ лъэбакъуэу къэплъытэ хъунущ.
Iуащхьэмахуэ дэкIыну гукъыдэж зиIэхэм инструктор-профессионалхэр ядэIэпыкъуащ. Япэ дыдэу бгым кIэрыхьэну мурад зыщIахэм папщIэ Урысейм альпинизмэмкIэ и федерацэм тхьэмахуэ ипэкIэ къызэригъэпэща еджапIэм щагъэхьэзыращ.
Мас-рестлинг
ЦIыхубзхэм я япэ зэхьэзэхуэ
Мас-рестлингымкIэ цIыхубзхэм я япэ зэхьэзэхуэ мы махуэхэм щекIуэкIащ «Пантера» спорт клубым. АбыкIэ жэрдэмыр даIыгъащ Налшык къалэ администрацэм физическэ щэнхабзэмкIэ, спортымрэ щIалэгъуалэ IуэхухэмкIэ и управленэмрэ Къэбэрдей-Балъкъэрым Мас-рестлингымкIэ и федерацэмрэ.
Мас-рестлингыр Кавказ Ищхъэрэм и дежкIэ спорт лIэужьыгъуэщIэщ. Якутием къыщежьэри, 2003 гъэм ар хагъэхьауэ щытащ урысейпсо реест-рым. Мас-рестлингым и хабзэм къызэригъэувымкIэ, уи хьэрхуэрэгъум IэщIэлъ башыр къыIэщIэпчын хуейщ, пхъэбгъум пэщIэгъэкъуа уи лъакъуэр захуэу щыту. Нэхъыщхьэр уи ныкъуэкъуэгъум и башыр къытепхын е лъэныкъукIэ ебгъэщIэнырщ.
Зэхьэзэхуэм хэтащ спортсмен 15. Ахэр гупитIу гуэшауэ щытащ — килограмм 60-м нэблагъэхэмрэ абы щIигъухэмрэ. ЦIыхухэр зэрымащIэм щхьэкIэ къэмынэу, зэхьэзэхуэр удэзыхьэхыу, жыджэру екIуэкIащ, дэтхэнэ зыри и къару емыблэжу ныкъуэкъуащ.
ЗэIущIэхэм я судья нэхъыщхьэу щытащ 2015 гъэм мас-рестлингымкIэ Дунейпсо кубокыр къэ- хьыным ехьэлIа зэхьэзэхуэм жэз медалыр щызыIэрызыгъэхьа, 2016 гъэм урысейпсо чемпионатым етIуанэ щыхъуа КъуэщIысокъуэ Кристинэ.
ЗэпэщIэтыныгъэ гуащIэхэм япкъ иткIэ, зи хьэлъагъыр килограмм 60-м нэблагъэхэм я гупым ещанэ увыпIэр щызэдагуэ- шащ Щомахуэ Каринэрэ Чабдаровэ Разиятрэ. ЕтIуанэ хъуащ ПщыхьэщIэ Анжелэ. Нэхъ псынщIэ ды- дэу и ныкъуэкъуэгъум башыр къыIэщIэзыча Джатэжьей Асанэ япэ увыпIэр иубыдащ.
Килограмм 60-м щIигъу зи хьэлъагъхэм я зэпэщIэтыныгъэм дыщэр къыщихьащ Бэрбэч Альбинэ. ЕтIуанэ хъуащ Жашуевэ Оксанэ. Жэзыр зэдагуэшащ Махиевэ Динарэрэ Каибовэ Луизэрэ.
Зэхьэзэхуэм щытекIуахэмрэ къыщыхэжаныкIахэмрэ грамотэхэмрэ саугъэтхэмрэ иратащ Къэбэрдей-Балъкъэрым мас-рестлингымкIэ и федерацэм и президент Гъубж БетIал, Налшык къалэ администрацэм физическэ щэнхабзэмкIэ, спортымрэ щIалэгъуалэ IуэхухэмкIэ и управленэм и IэщIагъэлI нэхъыщхьэ Григорьевэ Валентинэ, «Пантера» цIыхубз спорт клубым и директор Тэтэр ФатIимэ, Къэбэрдей-Балъкъэрым мас-рестлингымкIэ и цIыхубз командэ къыхэхам и тренер нэхъыжь Токаревэ Наталье сымэ.
Футбол
КIэух зэIущIэхэр къапоплъэ
Налшык дэт курыт еджапIэ №31-м и стадионым щекIуэкIащ «Локобол-2016-РЖД» футболым-кIэ дунейпсо зэхьэзэхуэм и еп-щIанэ щIыналъэ Iыхьэр. Абы хэ-та командэ 24-м щыщу кIэух зэIущIэхэм нэса 16-м нэхъ лъэщхэр щызэхэкIащ.
Командэхэр плIырыплIу гу-пиплIу ягуэшри, ягъэува мардэм тету зэIущIэхэр ирагъэкIуэкIащ.
Финал зэпэщIэтыныгъэ гуащIэм «Школ №31»-м и командэр 1:0-у щытекIуащ «Спартак-Налшыкым» и ныбжьыщIэ командэм. Ещанэ увыпIэр Iэрыхьащ Налшык дэт Олимп резервхэр щагъэхьэзыр сабий-ныбжьыщIэ спорт школым. Ар 1:0-у ефIэкIащ прохладнэдэсхэм.
Джэгугъуэхэр зэфIэкIа нэужь, командэхэр ягъэлъэпIащ. Дэтхэнэми къылъысащ фестивалым и дамыгъэр зытет футболкэхэр, зэхьэзэхуэм и тхыдэр къыщыхьа брошю-рэхэр, фестивалым зэрыхэтамкIэ сертификатхэр. «Урысейм и гъущI гъуэгухэр» акционер обществэ зэIухамрэ Мэзкуу и «Локомотив» спорт клубымрэ футболист нэхъыфIхэм папщIэ саугъэтиплI, республикэм футболымкIэ и федерацэм и президент Болэ Хьэсин саугъэтих ягъэхьэзырат.
Егъуэжь Анзор зи унафэщI къызэгъэпэщакIуэ комитетым къыхихащ футболист нэхъыфIхэр. Абы ипкъ иткIэ саугъэт щхьэхуэхэр хуагъэфэщащ Къуэдзокъуэ Темырлан, Тэмазэ Азэмэт, Боттаев Азрэт, Якушкэ Сергей, Ахъуэхъу Астан, Хэжь Мухьэмэт, КIэрэф Темырлан, Акопджанян Игорь, Бажэ Алан, Дадэ Темырлан сымэ. Ахэр цIыкIухэм иратащ Къэбэрдей-Балъкъэрым футболымкIэ и федерацэм и президент Болэ Хьэсин, «Спартак-Налшыкым» и генеральнэ директорым и къуэдзэ Мэшыкъуэ Аслъэн, Налшык дэт Олимп резерв-хэр щагъэхьэзыр сабий-ныбжьыщIэ спорт школым и директор Хьэмгъуокъу Мурат сымэ. Псом хуэмыдэу футболист ныбжьыщIэхэм гуапэу ирагъэблэгъащ «Къэбэрдей-Балъкъэрым физическэ щэнхабзэмрэ спортымкIэ щIыхь зиIэ и лэжьакIуэ» цIэр мы махуэхэм къызыфIаща, «Спартак-Налшыкым» и капитан Бажэ Амир.
Япэ увыпIэр зыубыда «Школ №31»-м и командэр хэтащ мэкъуауэгъуэм и 13-16-хэм Волгоград щекIуэкIа Ипщэ, Кавказ Ищхъэрэ федеральнэ щIыналъэхэм я финал зэIущIэхэм.
Баскетбол
ЗэпэщIэтыныгъэ гуащIэхэр
Накъыгъэм и 21-22-хэм Прохладнэ къалэм щызэхэтащ СССР-м спортымкIэ и мастер Заря Андрей и фэеплъу баскетболымкIэ Кавказ Ищхъэрэ федеральнэ щIыналъэм и зэхьэзэ-хуэ. Абы хэтащ Налшык, Прохладнэ, Владикавказ, Лермонтов, Мэздэгу къалэхэм къикIа командэхэр.
ЗэпэщIэтыныгъэ гуащIэхэм япэ увыпIэр щаубыдащ финал зэIущIэм владикавказдэсхэм щефIэкIа Налшык къалэм и командэм.
Зэхьэзэхуэм и судья нэхъыщхьэу щытащ «Локобаскет — Школ Лигэ» урысейпсо зэпеуэм Къэбэрдей-Балъкъэрым щиIэ и лIыкIуэ Тхьэкъуахъуэ Анатолэ.
